ՀԻՄՆԱՎՈՐՈՒՄ
«ՄԻ ՇԱՐՔ ԱՊՐԱՆՔՆԵՐԻ ՊԱՅՄԱՆԱԿԱՆ ԲԱՑԹՈՂՆՄԱՆ ԿԱՐԳ ԵՎ ԴԵՊՔ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

Իրավական ակտի ընդունման անհրաժեշտությունը, ընթացիկ իրավիճակը և խնդիրները.
«Եվրասիական տնտեսական միության մաքսային օրենսգրքի մասին» 11․04․2017թ․ պայմանագրի հավելվածով հաստատված՝ Եվրասիական տնտեսական միության մաքսային օրենսգրքի 126-րդ հոդվածով սահմանված են ապրանքների պայմանական բացթողնման դեպքերը։ Նույն հոդվածի 9-րդ կետով Եվրասիական տնտեսական միության անդամ պետություններին վերապահվել է ապրանքների՝ պայմանական բացթողնման լրացուցիչ դեպքեր և կարգ սահմանելու իրավասություն: Նշվածին համապատասխան՝ Մաքսային կարգավորման մասին օրենքի 94-րդ հոդվածի 5-րդ մասի համաձայն՝ Կառավարությունը, Եվրասիական տնտեսական միության մաքսային օրենսգրքի 126-րդ հոդվածի 9-րդ կետին համապատասխան, կարող է սահմանել ապրանքների պայմանական բացթողման լրացուցիչ դեպքեր և կարգ:
Վերջին շրջանում տարածաշրջանային զարգացումներով պայմանավորված՝ առկա է լոգիստիկայի արագության ապահովման անհրաժեշտություն՝ Հայաստանի Հանրապետություն նավթամթերքի ներմուծման գործընթացում: Ներմուծված վառելիքի՝ Եվրասիական տնտեսական միության տեխնիկական կանոնակարգով սահմանված պահանջներին համապատասխանության գնահատման համար ծախսվող ժամանակահատվածը (հավատարմագրված մարմին դիմելու և փաստաթուղթը ստանալու ժամանակահատված) սովորաբար տևում է 2-ից 3 աշխատանքային օր, իսկ ոչ աշխատանքային օրերին ՀՀ սահմանը հատելու պարագայում՝ կարող է տևել 4-ից 5 օր, ինչի ընթացքում վառելիքը տեղափոխած տրանսպորտային միջոցները և (կամ) բազմակի օգտագործման տարաները արագ դատարկվելու և հետ ուղարկվելու փոխարեն սպասում են` մինչև ներմուծված վառելիքի գծով համապատասխանության գնահատման փաստաթղթի ստացումը և դրա հիման վրա մաքսային մարմնի կողմից բացթողումը։ Նշվածի արդյունքում դանդաղում է տրանսպորտային միջոցների և (կամ) բազմակի օգտագործման տարաների լոգիստիկ շրջապտույտը: 
Կարգավորման առարկան, ակնկալվող արդյունքը.
Ստեղծված իրավիճակը բարելավելու և լոգիստիկ շրջանառության արդյունավետությունը բարձրացնելու նպատակով առաջարկվում է սահմանել  ապրանքների պայմանական բացթողման՝ Եվրասիական տնտեսական միության մաքսային օրենսգրքի 126-րդ հոդվածի 1-ին կետով սահմանված դեպքերից տարբերվող՝ լրացուցիչ դեպք և այդ լրացուցիչ դեպքի կիրառման կարգը, ինչը հնարավորություն կընձեռի իրականացնել ստացված վառելիքի պայմանական բացթողումը՝ պայմանով, որ Եվրասիական տնտեսական միության տեխնիկական կանոնակարգով սահմանված պահանջներին համապատասխանության գնահատման փաստաթուղթը կներկայացվի ապրանքների բացթողումից հետո 10-օրյա ժամկետում։ Նշվածը հնարավորություն կստեղծի բեռը փոխադրած տրանսպորտային միջոցները և (կամ) բազմակի օգտագործման տարաներն արագ ազատել ապրանքներից և ապահովել դրանց արդյունավետ շրջանառությունը՝ չվնասելով նաև ապրանքների մաքսային ձևակերպումների՝ օրենքով սահմանված գործընթացը։
[bookmark: _GoBack]Նախագծով առաջարկվող չափանիշի ընտրությունը պայմանավորված է վառելիք ներմուծող ընկերությունների կողմից բարձրացված խնդրի կարգավորմամբ։ Մասնավորապես, կարգավորումներն ուղղված են նաև ապրանքների պահեստավորման խնդիրների լուծմանը և առաջարկվում է նախքան համապատասխան փաստաթղթի ստացումը ապրանքները պահեստավորել (բեռնաթափել) տնտեսվարողի տարածքում՝ շուկայահանման արգելքի սահմանմամբ։ Չափանիշները նախատեսվել են նշված ընկերությունների կողմից ներմուծման վիճակագրական ցուցանիշների հիման վրա։ 
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագծի ընդունումը բխում է Հայաստանի Հանրապետության պետական եկամուտների կոմիտեի 30․12․2025թ․ «Հարկային վարչարարության բարեփոխումների և մաքսային ծառայության առաջիկա տարիների զարգացման ռազմավարական ծրագրերը հաստատելու մասին» N 1833-Լ հրամանի 4-րդ հավելվածի 1․6-րդ՝ «Արդյունավետ մաքսային օրենսդրություն» ենթանպատակից։
Պետական եկամուտների կոմիտեն մշտապես ձեռնարկում է մաքսային գործառնությունները պարզեցնելու, դրանց վրա ծախսվող ժամանակը կրճատելու, մաքսային ձևակերպումների գործընթացը հեշտացնելու և ավտոմատացնելու ուղղությամբ շարունակական ջանքեր։  
Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է Հայաստանի Հանրապետության պետական եկամուտների կոմիտեի կողմից:
Լրացուցիչ ֆինանսական միջոցների անհրաժեշտության վերաբերյալ.
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
Պետական բյուջեի եկամուտներում և ծախսերում սպասվելիք փոփոխությունների վերաբերյալ.
Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։

